কিন্তু তাও বিশ্বের সেরা পেসারের মুখে দুশ্চিন্তার ছাপটা পড়া যাচ্ছিল। হোটেলের এক কর্মী সেলফি তোলার আবদার জানাতেই ‘‘পরে হবে, প্লিজ।’’ বলে লিফ্টে উঠে পড়লেন তিনি। 
ম্যাচ শুরুর দু’দিন আগেও কেউ নিশ্চিত নন, মোহালিতে কুঁচকিতে চোট পাওয়া স্টেইনকে পাওয়া যাবে কি না। সোমবার সকালে জামথায় বিদর্ভ ক্রিকেট সংস্থার স্টেডিয়ামে স্টেইন বল করলেন মিনিট পনেরো। যদিও টেস্ট ক্রিকেটে বিশ্বের সেরা পেসারের বোলিংয়ে সেই আগ্রাসী মেজাজ খুঁজে পাওয়া যায়নি। দলের মিডিয়া ম্যানেজার লেরাটো মেলাকুটু ফোনে বলছিলেন, ‘‘আমরা ওকে নিয়ে তাড়াহুড়ো করতে চাই না। কারণ কুঁচকিতে চোট থাকলে খেলা খুবই ঝুঁকিপূর্ণ।’’ 
একই সুর মর্নি মর্কেলের গলায়। সোমবার প্র্যাক্টিসের শেষে সাংবাদিক বৈঠকে দক্ষিণ আফ্রিকার পেসার বলে গেলেন, ‘‘আমরা বুধবার সকাল ন’টা পর্যন্ত স্টেইন-কে সময় দিতে চাই।’’ সেই সঙ্গে মর্কেল আরও বললেন, ‘‘দলের চিকিৎসকেরাই ওর ব্যাপারে চূড়ান্ত সিদ্ধান্ত নেবেন। স্টেইন নিজেও সমস্তরকম চেষ্টা করছে। আশা করছি ও সুস্থ হয়ে উঠবে।’’